Žitňanská, Lucia, ministerka spravodlivosti SR (2011-02-11):
Ďakujem veľmi pekne, pán predseda. Vážené dámy, vážení páni, myslela som, že k tomuto návrhu na skrátené legislatívne konanie, ako aj k samotnej podstate návrhu nebudem široko vystupovať, ale po tejto rozprave asi musím povedať pár slov. V prvom rade musím povedať, že nie je pravda, nie je pravda tvrdenie, že za to, že tu dnes stojíme s novelou zákona o sudcoch, je zodpovedná vláda. A nie je pravda, že za to, že dnes tu stojím s novelou zákona o sudcoch, je zodpovedný parlament. Poslanci, poslanci Národnej rady majú právo akceptovať alebo neakceptovať pripomienku prezidenta, pokiaľ pripomienka prezidenta obsahuje iné vecné riešenie, než si predstavuje parlament. Poslanci postupovali absolútne v súlade s právnym poriadkom tejto republiky a využili svoje ústavné právo. Žiaľ, musím povedať, že pán prezident alebo kancelária pána prezidenta nerešpektovala toto právo poslancov Národnej rady a nereagovala pre prípad, že poslanci neschvália vecné riešenie, ktoré navrhoval pán prezident tým, že zakomponoval do svojich pripomienok aj pripomienku zmeny účinnosti predmetného ustanovenia. Je to tak. Je to tak. Pán poslanec Madej, ale predtým aj pán poslanec Paška hovoril niečo o tom, že tento návrh, tento predmetný návrh spolitizúvava súdnictvo a je právny paškvil. Ja mám pocit, že keďže tieto všetky slová boli adresované verejnosti a nie poslancom, že teda verejnosti prečítam, o čom sa rozprávame. Rozprávame sa o prechodnom ustanovení v zákone o sudcoch, ktoré znie: v § 151u sa slová „k 31. decembru 2010“ nahrádzajú slovami „k 30. aprílu 2011“, slová „od 1. januára 2011“ sa nahrádzajú slovami „od 1. mája 2011“, slová „do 15. januára 2011“ sa nahrádzajú slovami „do 15. mája 2011“ a slová „k 31. januáru 2011“ sa nahrádzajú slovami „k 31. máju 2011“, pretože zákon ako celok nadobudne účinnosť 1. mája 2011, a preto je potrebné zabezpečiť, aby všetky ustanovenia nadobudli účinnosť 1. januára 2011. To je všetko. Pár poznámok predsa len ešte k rozprave. Pán poslanec Madej, ako aj všetci páni poslanci SMER-u, veľmi budem rada, keď sa prídete aj osobne pozrieť na výberové konania na sudcov. Ja som veľmi rada, že v tejto republike konečne sa budú vyberať sudcovia, ani nie sudcovia, ale kandidáti na sudcov, pretože o tom, kto bude sudcom, rozhoduje na návrh Súdnej rady prezident v našom ústavnom systéme. A budem veľmi rada, keď sa prídete pozrieť na to, ako sa konečne budú kandidáti na sudcov, to znamená kandidáti na ústavných činiteľov, vyberať verejne, bude sa môcť na to prísť pozrieť ktokoľvek a ktokoľvek si tak bude môcť urobiť názor, či kandidáti, ktorí sú vybratí, sú odborne a morálne spôsobilí na to, aby vykonávali takúto dôležitú funkciu, ktorú sudca v štáte má. Veľmi sa na to teším. Veľmi sa na to teším, že výberové konania budú prebiehať inak ako dnes, že nebudeme dopredu počúvať po chodbách súdov, pre koho je výberové konanie vybraté, pretože tak je to vypísané, pretože, žiaľ, tak je to dnes. Tak je to dnes, pretože keď sa výberové konania dejú za zatvorenými dverami, to je priestor, aby sa mohli presadzovať rôzne skryté záujmy. Keď výberové konania vytiahneme na svetlo, každý sa bude môcť pozrieť od začiatku po koniec procesu výberového procesu, tak môžeme eliminovať v čo najväčšej miere záujmy kohokoľvek. A ešte na margo. Keď už toľko hovoríte o tej politizácii, dovolím si vás zacitovať z roku 2004, pán poslanec Madej. Vtedy sme sa raz zhodli. Vtedy sme sa raz zhodli, a síce zhodli sme sa v tom, že je dobré, keď vyšší súdni úradníci majú právo na vykonanie justičnej skúšky. Pamätáte si rok 2004, keď predchádzajúca vláda zaviedla a priniesla do justície 800 vyšších súdnych úradníkov, ktorí dodnes robia vysokokvalifikovanú prácu a sú veľmi potrební pre systém justície. Predniesli ste návrh, aby títo vyšší súdni úradníci mali právo ísť na justičnú skúšku a aby sa z nich mohli stať sudcovia. Veľmi som s tým súhlasila, tento návrh prešiel a som presvedčená o tom, že bol dobrý tento návrh. Vtedy ste povedali, pán poslanec, 2. decembra 2004: „Dúfam, že to bude mať zmysel.“ Táto vami predložená právna úprava. „Mladí ľudia získajú pocit, že majú v súdnictve perspektívu. Nikto si už nebude politicky ťahať cez justičných čakateľov svojich spriaznených ľudí, ale tí, ktorí už majú skúsenosť a niesli zodpovednosť, dostanú právny nárok na to, aby mali šancu zúčastniť sa na justičnej skúške.“ Akonáhle ste sa dostali k moci, tak ste si vytvorili systém, ktorý ste sám pomenovali „politicky ťahať cez justičných čakateľov svojich spriaznených ľudí“. Ja vám gratulujem, pán poslanec Madej, k tomu, čo sa vám podarilo minulé volebné obdobie, a pozývam vás na otvorené, transparentné výberové konania, budete sa môcť zúčastniť výberového konania od začiatku po koniec a pozerať sa, ako výberová komisia hodnotí a vyberá kandidátov na sudcov. Pozývam vás, verím, že prídete. (Potlesk.)